**Csorba Győző Könyvtár – Irodalmi kvíz (2013. június)**

**100 éve született Weöres Sándor**

1913. június 22-én született a magyar irodalom egyik legnagyszerűbb költője Weöres Sándor. Legelőször vagy legtöbbször a gyermekversei jutnak róla eszünkbe, pedig életművével olyan egyedülálló költői nyelvet teremtett irodalmunkban, hogy neve még az irodalmi Nobel-díj kapcsán is felmerült. Születésének 100. évfordulója alkalmából állítottuk össze e havi irodalmi kérdéseinket.

A helyes megfejtők között minden hónap végén könyvjutalmat sorsolunk ki.

**1. 15 éves volt Weöres Sándor, amikor 1928 őszén négy verse jelent meg *Az Erő* című ifjúsági lapban. Az igazi áttörést – az 1929. április 14-én a *Pesti Hírlap*ban – *Mint csillag az égen* címmel megjelenő felfedező cikk hozta meg számára. A sikeren felbuzdulva, a 16 éves kamasz költő még abban az évben kapcsolatot keresett a *Nyugat* nagyjaival. Ki írta róla az alábbi idézetet?**

*„Te, drága csodagyermek, úgy játszol nyelvünk zongoráján, mint kevesen.”*

1. Kosztolányi Dezső
2. Osváth Ernő
3. Babits Mihály

**2. Ekkor találkozott először Kodály Zoltán is azzal a verssel, (mely az ifjúsági lapban is megjelent már) mely annyira elnyerte tetszését, hogy kórusművet komponált belőle. Mi ennek a korai Weöres Sándor versnek a címe?**

1. Egyszer régen
2. Öregek
3. Varázsének

**3. Hol jelent meg első verseskötete, a *Hideg van*?**

1. Pécs
2. Budapest
3. Szombathely

**4. Pécsett, 1941 áprilisától Várkonyi Nándor, Lovász Pál, Makay Gusztáv és Weöres Sándor egy lapot jelentetett meg, melyhez később csatlakozott Csorba Győző, az akkor már szintén ismert költő, aki Weöres Sándorral jó barátságot ápolt. A lap művészeti tanácsadója a Párizsból akkoriban hazatérő Martyn Ferenc festőművész volt. Mi volt a lap címe?**

1. Pécsi Szemle
2. Sorsunk
3. Magyar Írás

**5. Az 1940-es évek elején, az akkori pécsi polgármester, Esztergár Lajos több tehetséges művészt, tudóst csábított a városba. Weöres Sándort is Pécsett szerette volna tartani. Mely intézmény felállítását és vezetését bízta a költőre?**

1. Egyetemi Könyvtár
2. Megyei Könyvtár
3. Városi Könyvtár

**6. A költő művészetfelfogására nagy hatást gyakorolt Várkonyi Nándor, aki az ősi mítoszokkal ismertette meg, Fülep Lajos és Hamvas Béla, akik az univerzális gondolkodás, illetve a keleti gondolkodás befogadására ösztökélték. *A teljesség felé* című kötet elején kinek mond köszönetet az alábbi szavakkal: „ő teremtett bennem harmóniát”?**

1. Hamvas Béla
2. Várkonyi Nándor
3. Fülep Lajos

**7. Milyen címen jelent meg az az antológia, melyet Weöres Sándor a „magyar költészet rejtett értékeiből és furcsaságaiból” állított össze?**

1. Három veréb hat szemmel
2. Ha a világ rigó lenne
3. Tűztánc

**8. A költő szerepjátszó készségét a Psyché című kötetében bontakoztatta ki a legszabadabban: a versgyűjtemény a százötven évvel korábbi időbe képzelt költőnőnek, Lónyai Erzsébetnek ellentétek közt őrlődő életéről, különös lelkivilágáról vall. Ki rendezett *Psyché* című művéből játékfilmet?**

1. Szabó István
2. Bódy Gábor
3. Dárday István

**9. A magyar képzőművészet egy jeles képviselője jó barátságot ápolt Weöres Sándorral. Többek között jelmezterveket készített *A Holdbéli csónakos* című Weöres mesejátékhoz, illetve közös kötetük is jelent meg *Baranyai képek* címmel. Ki ő?**

1. Victor Vasarely
2. Martyn Ferenc
3. Nemes Endre

**10. Elévülhetetlen érdemei vannak a gyermekköltészet megújításában. A csengő-bongó gyerekversek nyelvi, ritmikai bravúrok. Eredetileg nem is gyerekeknek íródott az a kötet, amelyikből az alábbi idézet származik.**

 *„Fut, robog a kicsi kocsi, rajta ül a Haragosi, din don diridongó.*

*Ha kiborul az a kocsi, leröpül a Haragosi, din don diridongó.”*

**Melyik kötetről van szó?**

1. Magyar etüdök
2. Ének a határtalanról
3. Gyümölcskosár

**11. Költői képeinek, nyelvi leleményeinek játékos gazdagságával méltán ihlette meg az évtizedek alatt a legkülönbözőbb műfajokban és stílusokban megnyilvánuló zeneszerzőket. Ki zenésítette meg a *Faiskola* című Weöres verset?**

1. Alma együttes
2. Palya Bea
3. Kaláka

**12. Világszemlélete miatt támadások érték. 1950 és 1956 között versei nem jelenhettek meg. A műfordítás lett megélhetésének szinte egyetlen forrása. Műfordítóként is kivételes teljesítményt nyújtott: angol, német, francia, orosz, ukrán, olasz, latin szerzőktől közvetlenül, keleti költőktől átültetéssel fordított. Melyik Shakespeare királydrámát fordította Weöres?**

1. III. Richárd
2. VIII. Henrik
3. János király

**13. Feleségével Károlyi Amyval több közös verseskötetet is megjelentettek. A három kötetcím közül melyik a kakukktojás, melyik az önálló Weöres kötet?**

1. Tarka forgó
2. Weöres Sándor titkai
3. Ha a világ rigó lenne

**13+1. Több általános iskola, művészetoktatási intézmény viseli a nevét. Melyik városunkban működik a költőről elnevezett színház?**

1. Budapesten
2. Szombathelyen
3. Zalaegerszegen

Kérjük, adja meg nevét és elérhetőségét!